Makrotasandil ei ole süsteem aga levikut silmas pidades oma täielikku potentsiaali saavutanud. Kuigi EMASiga liitunute arv kasvab pidevalt ja 2008. aasta alguseks oli ELis pea 6000 registreeritud tegevuskohta, on liitunud organisatsioonide osakaal siiski suhteliselt väike. Selle põhjuseks on osaliselt asjaolu, et süsteemi käsitlevad õigusaktid on ebaselged ja selle tegelikule lisaväärtusele võrreldes muude sarnaste süsteemidega ei pöörata küllaldaselt tähelepanu.

EMASi määrus vaadatakse läbi, et see oleks vastavuses parema õigusliku reguleerimise algatuse eesmärkidega, mis on välja töötatud uuendatud Lissaboni strateegia raames ning mille abil püütakse lihtsustada ja tõhustada olemasolevaid õigusakte, et neid paremini kavandada ning parandada eeskirjade järgimist, vähendades samal ajal halduskoormust.

CORRIGENDUM: concerne seulement la version ET: type du document SEK au lieu de KOM et partie du titre en ET au lieu de EN.

Kindlaks on määratud kolm üldist poliitilist võimalust ja neid on ka analüüsitud:

(1)jätkata praeguse lähenemisviisiga,

(2)lõpetada süsteem järkjärguliselt ja

(3)muuta süsteemi oluliselt.

Praeguse lähenemisviisiga jätkamise korral ei muudeta oluliselt süsteemi sisu ega eesmärkide ulatust. Muudatused võiksid olla vaid halduslikku ja/või institutsioonilist laadi, et parandada praeguse süsteemi toimimist. Selle võimaluse puhul võib eeldada vaid mõningat paranemist, kuna ei kõrvaldata peamisi tegureid, mis põhjustavad vähest osalemist kõnealuses süsteemis.

Süsteemi järkjärgulise lõpetamise eesmärk on lõpetada EMASi tegevus keskmise ajavahemiku jooksul. Nii süsteemi muutmata jätmise kui ka kõnealuse võimaluse puhul on üldine keskkonnamõju negatiivne.

Tänu sellele, et eelnimetatud uuringute ning sidusrühmade ja avalikkusega konsulteerimise käigus on kindlaks tehtud kõnealuses süsteemis vähest osalemist põhjustavad peamised tegurid, on võimalik need kõrvaldada. Ainus võimalus selleks on süsteemi oluline ümberkujundamine laiaulatuslike muudatuste kaudu. Kuna EMASi algidee on keskkonna, majanduse ja ELi poliitika vaatevinklist endiselt kehtiv, tehakse ettepanek valida kõnealune võimalus ning tugevdada ja edasi arendada uuendatud EMAS-süsteemi, et laiendada oluliselt selle kasutuselevõttu ning arendada sellest välja tõeline ja märkimisväärne alternatiiv tavapärastele käskivatele-kontrollivatele õigusaktidele. EMAS peaks olema ettevõtjasõbralikum ja aitama saavutada ELi üldiseid keskkonnaeesmärke.

Vaatamata sellele, et mitu asjaomast meedet mõjutavad liikmesriikide või Euroopa Komisjoni eelarvet, on otsustatud neid siiski juurutada, kuna leitakse, et nendega kaasnev üldine kasu on ilmne.

Nimetatud eesmärkide saavutamiseks tuleks EMASi määruse läbivaatamisega:

(a)tagada, et EMAS on süsteemiväliste sidusrühmade ja riiklike täitevasutuste jaoks keskkonnategevuse tulemuslikkuse parim näitaja;

(b)muuta EMAS selles osalevatele organisatsioonidele atraktiivsemaks ning

(c)muuta EMAS kasutajasõbralikumaks, eelkõige väikeste organisatsioonide (VKEd ja väikese suurusega ametiasutused) jaoks.



Järgnevas tabelis on esitatud peamised kindlakstehtud põhjused, mille tõttu kõnealuses süsteemis vähe osaletakse, ja käesolevas dokumendis käsitletud parandamisvõimalused.